**Általános tudnivalók a szakmai vizsgákhoz kapcsolódóan**

**Jogszabályi háttér:**

A szakképzésről szóló 2019. évi LXXX. törvény és a szakképzésről szóló törvény végrehajtásáról szóló 12/2020. (II. 7.) kormányrendelet.

A 315/2020. (VIII. 28.) Korm. rendelet a komplex szakmai vizsgáztatás szabályairól.

**Elérhetőség:**

[A nive.hu/szakmai](https://www.nive.hu/szakmai) és vizsgakövetelmények/150/2012.(VII.06.) Korm.rendelettel kiadott OKJ-ban szereplő szakképesítések szakmai és vizsgakövetelményeinek adatbázisa.

**A szakmai vizsgák lebonyolítása**

A vizsgára személyesen vagy meghatalmazott útján, írásban kell jelentkezni a vizsgaszervezőnél jelentkezési lap benyújtásával.

A vizsgaszervező a jelentkezési lap aláírásával nyilatkozik arról, hogy a vizsgázó megfelel a szakmai és vizsgakövetelményben előírt vizsgára bocsátás feltételeinek. A jelentkezési lap egy másolati példányát az aláírást követően a vizsgára jelentkezőnek vissza kell adni.

A vizsgázók a szakmai vizsgák minden részére - tehát valamennyi írásbeli vizsgára, gyakorlati vizsgára, szóbeli vizsgára, a tájékoztató értekezletre és az eredményhirdetésre – az iskola Házirendje szerint szabályozott és előírt ünnepi öltözetben jönnek, viselkedésük iskolánk előírásainak megfelelő kell, legyen.

A vizsga a szakmai és vizsgakövetelményben meghatározott írásbeli, számítógép alkalmazását igénylő interaktív (a továbbiakban: interaktív), projektfeladat (a továbbiakban: gyakorlati) vagy szóbeli jellegű vizsgatevékenységekből állhat.

A vizsga letétele alól a szakmai és vizsgakövetelményben foglaltak szerint adható felmentés.

Mentesül a vizsga vagy annak a versenykiírásban meghatározott vizsgafeladatának letétele alól az a vizsgázó, aki a szakképesítésért felelős miniszter által meghirdetett országos tanulmányi versenyen, diákolimpián a versenykiírásban meghatározott követelményt teljesítette, és a versenykiírásban meghatározott helyezést, teljesítményt, szintet elérte. A versenykiírásban meghatározott felmentés esetén a vizsga vagy a megjelölt vizsgafeladat eredményét jelesnek (5) kell tekinteni.

A vizsgázók a szakmai vizsgák megkezdése előtt 30 perccel jelenjenek meg a vizsga helyszínén.

**Az írásbeli vizsga**

Az írásbeli vizsgára minden vizsgázónak magával kell hoznia a személyazonosságát igazoló iratai közül legalább egyet (diákigazolvány, személyi igazolvány). Az írásbeli vizsgák terembeosztását a vizsga napján az iskola bejáratánál, illetve a gyülekezésre kijelölt termekben lehet megtekinteni, illetve a vizsgatermek ajtaján is feltüntetjük. A vizsgatermen belüli ülésrendet a felügyelő tanár határozza meg úgy, hogy a vizsgázók egymást ne zavarhassák.

A vizsgázó az írásbeli, az interaktív vagy a projektfeladat (gyakorlati) vizsgafeladat megoldásához, elkészítéséhez tanácsot, segítséget nem kérhet, és nem kaphat.

**A vizsgára bevihető eszközök**

Csak a vizsgaszabályzatban engedélyezett eszközök:

-személyazonosságot igazoló dokumentumok

-golyóstoll (kék színnel író, célszerű több darabot vinni)

-vonalzó

-zsebszámológép

A mobiltelefont és egyéb használati tárgyakat a gyülekezésre kijelölt teremben kell hagyni, melyet az írásbeli vizsga ideje alatt zárva tartunk. A dolgozatírás megkezdése előtt a felügyelő tanár tájékoztatót tart a vizsga szabályairól és menetéről, a dolgozatok megtekintésének idejéről és helyéről, melyet a vizsgázó aláírásával elismer.

A vizsgaterem a vizsga időtartama alatt csak nagyon indokolt esetben hagyható el (az első 60 percben nem ajánlott), a teremben és a folyosón ügyelő tanárok jóváhagyásával, amelyről jegyzőkönyv készül. A fenti esetben a dolgozatot át kell adni a tanteremben felügyelő tanárnak, aki rávezeti arra a kimenetel és a visszajövetel időpontját és aláírja azt.

A vizsgázó távozása és visszaérkezése között eltelt idő beszámít a vizsgafeladat megoldására rendelkezésre álló időtartamba.

Ha a vizsgázó befejezte a vizsgafeladat kidolgozását, vagy a rendelkezésre álló idő letelt, dolgozatát, feladatközlő lapját, elektronikus adathordozóját átadja a felügyelőnek, aki közvetlenül az átvételt követően ráírja a beadás időpontját és ellátja kézjegyével, továbbá dolgozat, feladatközlő lap esetén az üresen hagyott helyeket és oldalakat - az utólagos kiegészítések lehetőségének kiküszöbölése érdekében - a vizsgázó által használttól eltérő, lehetőség szerint piros színű tollal, áthúzással érvényteleníti. Ez időt vesz igénybe, ezért azok a diákok, akik szintén befejezték már dolgozatukat, csendben a helyükön ülve várakoznak, hogy a dolgozatuk beadásával rájuk kerüljön a sor. A terem elhagyása után a vizsga részére elkülönített épületrészből is azonnal el kell távozni.

**Szabálytalanságok kezelése**

Szabálytalanságnak minősül a szakmai vizsgára vonatkozó szabályok megszegése (mobil telefon használata, fegyelmezetlenség, meg nem engedett segédeszközök használata, a terem engedély nélküli elhagyása stb.).

Ha a felügyelő az írásbeli, az interaktív vagy a projektfeladat (gyakorlati) vizsgatevékenység közben szabálytalanságot észlel, felfüggeszti a vizsgázó vizsgatevékenységét, és

*a,* írásbeli és központi gyakorlati vizsgatevékenység esetén elveszi a vizsgázó dolgozatát vagy feladatközlő lapját, ráírja az elvétel pontos idejét, a szabálytalanság jellegét, és aláírja azt,

*b)* interaktív vagy számítógépen történő projektfeladat (gyakorlati) vizsgatevékenység esetén rögzítteti az addig elvégzett tevékenység eredményét vagy - dokumentálhatóság hiányában - írásban rögzíti ennek tényét, továbbá a felfüggesztés pontos idejét, a szabálytalanság jellegét, és aláírja azt, majd ezt követően a vizsgabizottság jelen lévő tagjának értesítése mellett visszaadja az elvett dolgozatot vagy feladatközlő lapot, és engedélyezi a vizsgázónak a vizsgatevékenység folytatását.

(3) A vizsgabizottság az írásbeli, az interaktív vagy a központi gyakorlati vizsgatevékenység befejezését követően haladéktalanul kivizsgálja a szabálytalanságot és dönt a vizsgázó esetén a vizsga további folytathatóságáról.

**Az írásbeli dolgozat megtekintése**

Az írásbeli dolgozatokat a vizsga napján kapott tájékoztatásban megjelölt időpontban lehet megtekinteni az iskola könyvtárában.

A dolgozatról jegyzet készíthető, kérhető róla (térítési díj ellenében) fénymásolat.

Az esetleges észrevételek írásban a megtekintést követő első munkanap végéig – 16 óráig – adhatók le az iskola igazgatójának.

 A megtekintés helyszínén ehhez formanyomtatványt kérhető. Észrevétel kizárólag az útmutatóban foglaltaktól eltérő javítás vagy az értékelés számszaki hibája esetében tehető.

**Gyakorlati vizsga**

Vendéglátásszervező gyakorlati vizsga esetén az iskolai tankonyhában, pincér szaktanteremben és az informatika szaktanteremben zajlanak a gyakorlati vizsgák.

Szakács gyakorlati vizsga esetén az iskola tankonyhájában, pincér vizsgázóknál a pincér szaktantermekben, cukrászok esetén az iskola cukrász tanüzemben történik a vizsga.

A kereskedő szakma, illetve az eladók élő kereskedelmi egységben bizonyítják gyakorlati tudásukat a komplex szakma vizsgakövetelmények előírásai szerint a vizsgabizottság jelenlétében.

A vizsgák előtt a diákok munkabiztonsági oktatásban részesülnek, amely előírások betartása a vizsga folyamán, annak teljes időtartamára minden vizsgázó számára kötelező. Továbbá a vizsga megkezdése előtt minden vizsgázó számára kötelező az érvényes egészségügyi kiskönyv bemutatása.

***A vizsgázóknak a gyakorlati vizsga teljes időtartama alatt előírt munkaruhát kell viselniük.***

**A szóbeli vizsga**

A vizsgázó a vizsga szóbeli vizsgatevékenysége során a szóbeli vizsgatevékenység megkezdését megelőzően a vizsgabizottság által meghatározott sorrendben, központilag meghatározott tételsorból, a vizsgázó által véletlenszerűen kiválasztott tétel alapján ad számot felkészültségéről.

A szóbeli vizsgára a vizsgázónak a személyazonosságát igazoló iratait és íróeszközt (golyóstoll) kell hoznia, iskolai bélyegzővel ellátott írólapot az iskola bocsát a rendelkezésére.

A vizsgázó a vizsgafelelet vázlatát a vizsgaszervező bélyegzőjével ellátott papíron rögzítheti, amelyhez a szakmai és vizsgakövetelményben vagy a tételben meghatározott és a vizsgaszervező által biztosított segédeszközöket használhatja.

A szóbeli vizsgán a vizsgázónak szabadon, önállóan beszélve kell a tételben kapott feladatot megoldania. A felelet időtartamát a szakmai és vizsgakövetelményekben határozzák meg. A vizsgázónak hangosan, valamennyi vizsgabizottsági tag számára hallhatóan kell beszélnie.

A szóbeli vizsgára történő felkészülés, illetve a szóbeli vizsga időtartama szakmánként a szakmai és vizsgakövetelmények előírásaiban szabályozott.

A vizsgázó a szóbeli vizsgatevékenység során - a kihúzott tételek számától függetlenül - egy alkalommal póttételt húzhat.

A szóbeli szakmai vizsgával kapcsolatos esetleges észrevételeket a vizsga napján, a vizsgaközpont szakmai vizsgaszervezéssel megbízott munkatársánál lehet írásban megtenni.

**A javító- és a pótlóvizsga**

**291. §** (1) Javítóvizsgát kell tennie annak a vizsgázónak, aki

a) sikertelen szakmai vizsgát tett,

b) a szakmai vizsgán igazolható ok nélkül nem jelent meg, vagy azt megszakította, vagy

c) szabálytalanság miatt a szakmai vizsga folytatásától eltiltásra került.

(2) Ha a képzési és kimeneti követelmények másként nem rendelkeznek, sikertelen szakmai vizsga esetén csak az elégtelenre értékelt vizsgatevékenységet kell megismételni. Az (1) bekezdés b) és c) pontjában meghatározott esetben a szakmai vizsgát teljes egészében meg kell ismételni.

(3) A javítóvizsga a képzési és kimeneti követelmények megváltozásáig, de legalább a szakmai vizsgát követő egy évig a képzés megkezdésekor hatályos képzési és kimeneti követelmények szerint tehető le vagy ismételhető meg.

**292. §** (1) Ha a vizsgázó a szakmai vizsgát neki fel nem róható okból meg sem kezdte, vagy megkezdte, de befejezni nem tudta, azokból a vizsgatevékenységekből, amelyekből még nem vizsgázott, pótlóvizsgát tehet.

(2) A pótlóvizsga a képzési és kimeneti követelmények megváltozásáig, de legalább a szakmai vizsgát követő egy évig a képzés megkezdésekor hatályos képzési és kimeneti követelmények szerint tehető le.

(3) A vizsgázó a pótlóvizsgát még ugyanabban a vizsgaidőszakban is leteheti, ha a szakmai vizsga letételét gátló akadályok elhárultak és lebonyolításának feltételei adottak.

**A szakmai vizsga értékelése**

A szakmai és vizsgakövetelményben előírt valamennyi vizsgafeladat értékelése külön-külön, 1-től 5-ig terjedő érdemjeggyel történik.

Az egyes vizsgafeladatok eredménye a szakmai és vizsgakövetelményben rögzített értékelési súlyaránynak megfelelően számít bele a vizsga eredményébe.

Az egyes vizsgafeladatok súlyozással figyelembe vett érdemjegyeinek két tizedes jegy pontossággal számolt összege kerekítés után adja a vizsga végeredményét. Az osztályzat megállapítása során a kerekítés általános szabályai szerint kell eljárni.

 A vizsgázó az egyes vizsgafeladatokban elért teljesítménye alapján egyetlen összesített osztályzatot kap.

Az osztályzatok a következők: jeles (5), jó (4), közepes (3), elégséges (2) és elégtelen (1).

Sikertelen a vizsga, ha a vizsgabizottság bármely vizsgafeladat eredményét elégtelenre értékeli.

**Ha a szakmai és vizsgakövetelmény másként nem rendelkezik, sikertelen vizsga esetén csak az elégtelenre értékelt vizsgafeladatot kell megismételni.**

 A vizsga eredményét - a vizsgabizottság tagjainak jelenlétében – az értékelést végző vizsgabizottsági tag hirdeti ki.